**echinox**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

numele tău mai poate schimba

ordinea dezordonată a firii

doar tu mai rostești cuvinte de îngeri

la orizont

numai tu mai poți porni orologii tăcute

surâzând răsăritului

din dorinți purpurii

renăscute

mă mai tem, cum să nu

de neninsa zăpadă

de cireșii amari căzuți peste tine

îmi curge deja echinocțiul prin sânge

al primăverii viitoare

al inocenței fragile,

mi-e frică să cadă mieii din cer

să-mi caute prin lume

solstiții pierdute,

pierdute-n zadar

mă mai tem de sfiala unui martie rece,

de zimbrii albi care tresar

prea devreme,

îți mai joacă și-acum

începutul lumii în pupile

căutam amândoi verdele crud

al iubirii

prin liniștea firavă a ierbii

de april,

așteptam să culegem din aer

magnolii timpurii,

mai ții minte ceva

din tot ce-ți

cântam

fără cuvinte?